**UPUTA NEPROFITNIM ORGANIZACIJAMA O ISPRAVAKU FINANCIJSKIH IZVJEŠTAJA**

**Zakonom o financijskom poslovanju i računovodstvu neprofitnih organizacija** (Narodne novine, broj 121/14; dalje u tekstu: Zakon) između ostaloga uređena su računovodstvena načela i poslovi, poslovne knjige i knjigovodstvene isprave, načela iskazivanja imovine, obveza i vlastitih izvora te priznavanja prihoda, rashoda, primitaka i izdataka, financijsko izvještavanje, revizija godišnjih financijskih izvještaja i javna objava godišnjih financijskih izvještaja.

Odredbe Zakona odnose se na domaće i strane udruge i njihove saveze, zaklade, fundacije, ustanove, umjetničke organizacije, komore, sindikate, udruge poslodavaca te sve druge pravne osobe kojima temeljni cilj osnivanja i djelovanja nije stjecanje dobiti, za koje iz posebnih propisa proizlazi da su neprofitnog karaktera.

Člankom 4. stavkom 5. **Zakona o računovodstvu** (NN 78/15, 134/15, 120/16, 116/18, 42/20 i 47/20) propisano je da se odredbe ovoga Zakona **ne odnose** na domaće i strane udruge i njihove saveze, zaklade, fundacije, ustanove, umjetničke organizacije, komore, sindikate, udruge poslodavaca te sve druge pravne osobe kojima temeljna svrha osnivanja i djelovanja nije stjecanje dobiti, za koje iz posebnih propisa proizlazi da su neprofitnog karaktera, i koje financijsko poslovanje i računovodstvo vode sukladno Zakonu o financijskom poslovanju i računovodstvu neprofitnih organizacija. Člankom 4. stavkom 3. propisano je da su **izuzetno** od prije navedenoga, **Zakon o računovodstvu obvezne primjenjivati navedene pravne osobe koje su obveznice poreza na dobit za svoju cjelokupnu djelatnost sukladno propisima kojima se uređuju porezi**, ali i u tom slučaju **nisu obvezne primjenjivati odredbe kojima se uređuje** konsolidacija godišnjih financijskih izvještaja (članak 23.), **revizija godišnjih financijskih izvještaja** (članak 20.), godišnje izvješće (članak 21.) i javna objava (članak 30.).

Iz navedenih zakonskih odredbi je jasno da pravne osobe upisane u Registar neprofitnih organizacija ne primjenjuju odredbe Zakona o računovodstvu, a vezano s tim niti Hrvatske standarde financijskog izvještavanja, osim u slučaju kad su obveznice poreza na dobit za svoju cjelokupnu djelatnost sukladno propisima kojima se uređuju porezi.

Člankom 9. Zakona propisano je da neprofitna organizacija vodi knjigovodstvo po načelu dvojnog knjigovodstva, a **prema rasporedu računa iz računskog plana za neprofitne organizacije**. **Raspored, sadržaj i primjena računa u računskom planu** propisani su **Pravilnikom o neprofitnom računovodstvu i računskom planu** (NN, br 31/15, 67/17 i 115/18). Navedeno znači da su neprofitne organizacije obvezne primjenjivati propisani Računski plan do razine odjeljka.

Oblik i sadržaj financijskih izvještaja i izjave o neaktivnosti, razdoblja za koja se izvještaji sastavljaju, te obveza i **rokovi** podnošenja propisani su Pravilnikom o izvještavanju u neprofitnom računovodstvu i Registru neprofitnih organizacija (NN 31/15, 67/17 i 115/18). Člankom 10. Pravilnika propisanom je da se financijski izvještaji za poslovnu godinu predaju u roku od 60 dana od isteka izvještajnog razdoblja. Ako propisani rok pada na subotu, nedjelju ili blagdan, rok za predaju godišnjih financijskih izvještaja pomiče se na prvi sljedeći radni dan.

U Uputama za izradu i predaju financijskih izvještaja neprofitnih organizacija koje se sastavljaju za svako izvještajno razdoblje, Ministarstvo financija naglašava da FINA, koja prikuplja financijske izvještaje za potrebe Ministarstva financija i statistike, nakon navedenog roka neće zaprimati financijske izvještaje. Neprofitna organizacija koja nije predala financijske izvještaje ranijih godine, a imala je obvezu, iste ne može naknadno predati niti FINA-i, niti Ministarstvu financija. Više o navedenom može se pročitati u dokumentu Obavijest Ministarstva financija neprofitnim organizacijama koji je objavljen na internetskoj stranici Ministarstva financija pod <https://mfin.gov.hr/istaknute-teme/neprofitne-organizacije/upute-obavijest-pitanja/119>. Nakon propisanog roka ne mogu se predavati niti ispravci financijskih izvještaja.

Članakom 10. Zakona propisano je da je neprofitna organizacija obvezna u svom knjigovodstvu osigurati podatke pojedinačno po vrstama prihoda i rashoda te o stanju imovine, obveza i vlastitih izvora pri čemu se podaci u poslovne knjige unose po nastanku poslovnog događaja, a najkasnije u roku primjerenom za sastavljanje financijskih izvještaja. Stoga se nakon sastavljanja i predaje financijskih izvještaja u propisanom roku, predani financijski izvještaji ne mogu ispravljati. Svi eventualni ispravci provode se u sljedećem izvještajnom razdoblju, što je potrebno navesti u Bilješkama.

Godišnji financijski izvještaji objavljeni u Registru neprofitnih organizacija na internetskoj stranici Ministarstva financija kao i financijski izvještaji sindikata i udruga poslodavaca koji se, sukladno članku 37. Zakona ne objavljuju javno, ali se nalaze u bazi Ministarstva financija, smatraju se važećim i samo takvi financijski izvještaji podliježu reviziji godišnjih financijskih izvještaja, odnosno uvidu u financijske izvještaje za prethodnu godinu što je uređeno člankom 32. Zakona.